Maż-żmien, l-istorja tinkiteb u tgħaddi mingħand ġenerazzjoni għall-oħra. Heritage Malta qed tkompli bil-programmi tagħha biex trawwem iktar kuxjenza mhux biss biex iktar Maltin u Għawdxin iżuru s-siti storiċi u mużewijiet imma anke biex iżżomm it-tifkira tat-tradizzjonijiet tal-imgħoddi. Aktar ma jgħaddi ż-żmien, iktar qegħdin naraw il-wirt ta’ ġensna fid-diversi aspetti tiegħu muri permezz ta’ preżentazzjonijiet b’għajn għad-dettall. Il-patrimonju tal-passat li jagħtina identità bħala poplu, nistgħu nifluh u nammiraw fid-diversi siti u mużewijiet li huma amministrati minn Heritage Malta. L-identità tagħna tħaddan ukoll id-drawwiet u s-snajja li b’xorti ħażina qed jintilfu. Forsi din hija r-raġuni li qed tixpruna lil Heritage Malta biex tidħol għal inizjattivi li għandhom l-għan iwasslu tagħrif dwar dawn l-aspetti b’mod dirett, sempliċi u ħaj. Grupp ta’ studenti dan l-aħħar żaru l-mużew tal-folklor fiċ-Ċittadella t’Għawdex biex setgħu jaraw kif isiru l-ġbejniet. Setgħu saħansitra jipparteċipaw fil-proċess tal-produzzjoni tal-ġbejniet. Għaliex għalkemm il-ġbejniet friski, niexfa u tal-bżar jibqgħu prodotti agrikoli tipiċi tal-gżira Għawdxija, il-produzzjoni tagħhom m’għadhiex mifruxa fid-djar u fl-irziezet daqs qabel. Is-siti u mużewijiet mifruxa mal-gżejjer Maltin huma destinazzjoni popolari ma’ eluf ta’ turisti, iżda qajla tara Maltin u Għawdxin li jinteressa irwieħhom u kull tant żmien, iżuru xi mużew biex jiflu l-patrimonju storiku ta’ pajjiżna. Bejn Malta u Għawdex, Heritage Malta għandha 23 sit storiku u mużewijiet miftuħin għall-pubbliku u qed tippjana li tiftaħ oħrajn bħal forti Sant Anglu u l-forti Sant Iermu kif ukoll il-katakombi ta’ Bistra fil-Mosta u ta’ Santu Wistin fir-Rabat, u l-banjijiet Rumani t’Għajn Tuffieħa.